Illum, il-Kummissjoni adottat strateġija għal ġestjoni sostenibbli tal-pandemija fix-xhur tax-xitwa li ġejjin, perjodu li jista' jwassal għal riskju ta' żieda fit-trażmissjoni tal-virus minħabba ċirkostanzi speċifiċi, bħal ġemgħat ta' nies fuq ġewwa. L-istrateġija tirrakkomanda viġilanza u kawtela kontinwi tul il-perjodu tax-xitwa u l-bidu tal-2021 meta se sseħħ it-tnedija tal-vaċċini sikuri u effettivi. Il-Kummissjoni mbagħad se tipprovdi aktar gwida dwar it-tneħħija gradwali u koordinata tal-miżuri ta' konteniment. Approċċ koordinat fl-UE kollha huwa essenzjali biex tiġi pprovduta ċ-ċarezza lin-nies u jiġi evitat li l-virus jerġa' jgħolli rasu b'rabta mal-btajjel tal-aħħar tas-sena. Kwalunkwe illaxkar tal-miżuri għandu jqis l-evoluzzjoni tas-sitwazzjoni epidemjoloġika u l-biżżejjed kapaċità għall-ittestjar, it-traċċar tal-kuntatti u t-trattament tal-pazjenti. Il-Viċi President għall-Promozzjoni tal-Istil ta' Ħajja Ewropew, Margaritis Schinas, stqarr: “F'dawn iż-żminijiet diffiċli ferm, gwida lill-Istati Membri biex jiġi promoss approċċ komuni fl-istaġun tax-xitwa u b'mod partikolari dwar kif jiġi ġestit il-perjodu tal-aħħar tas-sena, hija ta' importanza kruċjali. Irridu nillimitaw tifqigħat ta' infezzjonijiet fil-ġejjieni fl-UE. Huwa biss bis-saħħa ta' ġestjoni sostenibbli tal-pandemija li nistgħu nevitaw lockdowns ġodda u restrizzjonijiet stretti, u negħlbu din l-isfida flimkien.” Stella Kyriakides, il-Kummissarju għas-Saħħa u s-Sikurezza Alimentari, stqarret: Kull 17-il sekonda, persuna fl-Ewropa titlef ħajjitha minħabba l-COVID-19. Is-sitwazzjoni jaf qed tistabbilizza ruħha iżda għadha delikata. Bħal kollox din is-sena, il-festi tal-aħħar tas-sena se jkunu differenti mis-soltu. Ma nistgħux nipperikolaw l-isforzi li għamilna kollha kemm aħna fil-ġimgħat u x-xhur li għaddew. Din is-sena, li nsalvaw il-ħajjiet għandu jieħu preċedenza fuq iċ-ċelebrazzjonijiet. Iżda bil-vaċċini fil-qrib, hemm ukoll it-tama. L-Istati Membri issa jridu jkunu lesti li jibdew il-kampanji tal-vaċċinazzjoni u jniedu l-vaċċini malajr kemm jista' jkun ladarba jkun disponibbli vaċċin sikur u effettiv.” Miżuri ta' kontroll rakkomandati L-istrateġija “Nipproteġu ruħna mill-COVID-19 fix-xitwa” tirrakkomanda miżuri biex il-pandemija tinżamm taħt kontroll sakemm il-vaċċini jkunu disponibbli b'mod usa'. Tiffoka fuq: Kuntest L-istrateġija tal-lum tibni fuq rakkomandazzjonijiet preċedenti bħall-pjan direzzjonali Ewropew ta' April dwar l-eliminazzjoni gradwali bir-reqqa tal-miżuri ta' konteniment, il-Komunikazzjoni ta' Lulju dwar it-tħejjija fuq medda qasira ta' żmien u l-Komunikazzjoni ta' Ottubru dwar miżuri addizzjonali ta' rispons għall-COVID-19. L-ewwel mewġa tal-pandemija fl-Ewropa trażżnet b'suċċess permezz ta' miżuri stretti, iżda l-illaxkar malajr wisq tagħhom fis-sajf wassal għal żieda mill-ġdid fil-ħarifa. Sakemm ma jkunx disponibbli vaċċin sikur u effettiv, u parti kbira mill-popolazzjoni ma tkunx immunizzata, l-Istati Membri tal-UE jridu jkomplu bl-isforzi tagħhom għall-mitigazzjoni tal-pandemija billi jsegwu approċċ koordinat kif mitlub mill-Kunsill Ewropew. Fil-bidu tal-2021 se jiġu ppreżentati iktar rakkomandazzjonijiet biex jitfassal qafas komprensiv ta' kontroll tal-COVID-19 ibbażat fuq l-għarfien u l-esperjenza miksuba s'issa u l-aħħar linji gwida xjentifiċi disponibbli. Għal aktar informazzjoni Il-Komunikazzjoni dwar “L-istrateġija ‘Nipproteġu ruħna mill-COVID-19 fix-xitwa'” Anness tal-Komunikazzjoni Il-Pjan Direzzjonali Ewropew Konġunt għat-tneħħija tal-miżuri ta' konteniment tal-COVID-19 L-istat ta' tħejjija tal-UE fuq medda qasira ta' żmien fil-qasam tas-saħħa għal tifqigħat tal-COVID-19 Il-Komunikazzjoni dwar miżuri addizzjonali ta' rispons għall-COVID-19 Tħejjija għall-istrateġiji tat-tilqim kontra l-COVID-19 u l-varar tal-vaċċin Ir-Rakkomandazzjoni dwar l-użu tat-testijiet tad-detezzjoni tal-antiġeni rapidi Is-servizz gateway ta' interoperabilità tal-UE dwar l-apps għat-traċċar u t-twissija tal-kuntatti